### NN 102/2025 (16.7.2025.), Uredba o lukama i zimovnicima unutarnjih voda

Vlada Republike Hrvatske

1411

Na temelju članka 167. stavka 1. i članka 204. stavka 8. Zakona o plovidbi i lukama unutarnjih voda (»Narodne novine«, broj 144/21.), Vlada Republike Hrvatske je na sjednici održanoj 10. srpnja 2025. donijela

UREDBU

O LUKAMA I ZIMOVNICIMA UNUTARNJIH VODA

I. UVODNE ODREDBE

Članak 1.

(1) Ovom Uredbom propisuju se tehnički uvjeti kojima moraju udovoljavati luke i pristaništa na unutarnjim vodama u pogledu opremljenosti kapaciteta i prometne povezanosti, postupak za otvaranje i zatvaranje luka i pristaništa te mjerila za njihovo razvrstavanje i promjenu razvrstaja.

(2) Ovom Uredbom propisuju se tehnički uvjeti koje moraju ispunjavati zimovnici te način njihove klasifikacije, kao i ostala mjesta na vodnom putu namijenjena za boravak plovila.

Članak 2.

(1) Odredbe ove Uredbe koje se odnose na luke odgovarajuće se primjenjuju i na pristaništa, osim kada je ovom Uredbom drukčije propisano.

(2) Za sve ono što nije propisano ovom Uredbom odgovarajuće se primjenjuju odredbe Europskog ugovora o glavnim unutarnjim plovnim putovima od međunarodnog značaja (AGN) u dijelu koji se odnosi na luke od međunarodnog značaja.

Članak 3.

(1) Pojedini pojmovi u smislu ove Uredbe imaju sljedeće značenje:

1. boksaža je vrsta lučke usluge kojom se obavlja manevriranje plovilima u luci

2. gospodarske djelatnosti su djelatnosti koje se mogu obavljati u lučkom području

3. ISUP sustav je Informacijski sustav unutarnje plovidbe kojim se osigurava elektroničko poslovanje u dolasku i odlasku plovila između korisnika sustava u Republici Hrvatskoj

4. lučki akvatorij je vodeni dio luke u sklopu lučkog područja, u naravi prostor neposredno uz obalu te izdvojena sidrišta

5. lučke građevine su građevine u smislu propisa kojima se uređuje upravno područje gradnje koje služe za obavljanje lučkih djelatnosti, a dijele se na lučku infrastrukturu i lučku suprastrukturu

6. lučka infrastruktura su operativne obale i druge lučke zemljišne površine, građevine prometne infrastrukture, vodovodne, kanalizacijske, energetske i telekomunikacijske mreže, infrastruktura za opskrbu plovila, infrastruktura za prikupljanje i zbrinjavanje otpada koji nastaje na plovilima/brodovima uključujući otpad od tereta, lukobrani, te građevine i uređaji za sigurnost plovidbe u luci i tome slične građevine

7. lučko područje je područje luke kojim upravlja upravitelj luke, a koje se koristi za obavljanje lučkih djelatnosti i na kojem vrijedi poseban režim kontrole dolaska i odlaska plovila te ulaska i izlaska vozila i osoba

8. lučka suprastruktura su građevine na lučkom području, te lučki kapitalni pretovarni objekti

9. luka je vodeni i s njim neposredno povezani kopneni prostor koji je namijenjen i opremljen za pristajanje, sidrenje i zaštitu plovila, ukrcaj, iskrcaj, prekrcaj, ili skladištenje robe i/ili ukrcaj i iskrcaj putnika, u kojoj se obavljaju različite komplementarne djelatnosti koje su s robom ili s plovilom u neposrednoj ekonomskoj, prometnoj ili tehnološkoj vezi

10. manja plovila su čamci i rekreacijska plovila kao što su kanu, kajak, gondola, pedalina, daska za jedrenje i sl.

11. ministar je čelnik Ministarstva

12. Ministarstvo je ministarstvo nadležno za unutarnju plovidbu

13. navigacijske karte su elektroničke navigacijske karte – ENC koje se izrađuju u skladu s tehničkim specifikacijama Inland ECDIS standardom

14. okretište plovila je prostor koji u naravi predstavlja dio akvatorija na kojem je moguće i dozvoljeno okretanje plovila

15. oprema za pomoć pri plovidbi su uređaji, sustavi ili usluge, koji se ne nalaze na plovilima, izrađeni i postavljeni radi podržavanja sigurne i učinkovite plovidbe pojedinih plovila kao i ukupnog prometa plovila, kao što su obalne i plovne oznake za obilježavanje plovnog puta, optički, električni, elektronički i radiokomunikacijski navigacijski uređaji i sl.

16. osobna potreba je potreba osobe korisnika i potreba članova njegove uže obitelji

17. otpad s plovila je kruti i tekući otpad koji je nastao uslijed eksploatacije plovila i održavanja plovila, uključujući uljne i masne tekućine te kruti i tekući otpad koji potječe od tereta kojeg plovilo prevozi

18. plovilo je objekt unutarnje plovidbe namijenjen za plovidbu unutarnjim vodama, a može biti brod, plutajuće postrojenje, ratni brod, čamac ili skela i svaki drugi objekt unutarnje plovidbe sposoban za plovidbu

19. pristanište je vodeni dio i s njim neposredno povezani kopneni prostor koji je namijenjen i opremljen za pristajanje, sidrenje i zaštitu plovila, ukrcaj, iskrcaj, prekrcaj i/ili skladištenje tereta i/ili ukrcaj i iskrcaj putnika

20. pristanišno područje je područje na unutarnjim vodama kojim upravlja upravitelj pristaništa, a koje se koristi za obavljanje djelatnosti predviđenih za određenu vrstu pristaništa sukladno rješenju o otvaranju pristaništa

21. pristan je mjesto na izgrađenoj obali gdje se plovilo privezuje uz obalu ili ponton uz koji se plovilo privezuje

22. privezište je uređeno i opremljeno mjesto na vodnom putu za stajanje plovila, uz obalu ili uz plutajući objekt

23. sidrište je obilježeni prostor na vodnom putu uređen i namijenjen za sidrenje i manevriranje brodova

24. skela je plovilo namijenjeno isključivo prijevozu osoba i stvari s jedne na drugu obalu unutarnjih voda. Skela se ne smatra brodom bez obzira na njenu duljinu i/ili umnožak duljine (L), širine (B) i gaza (T) i/ili broj putnika koje prevozi

25. vlastita potreba je potreba fizičke osobe ili obrtnika ili pravne osobe kao logistička potpora svojoj osnovnoj djelatnosti

26. Zakon je zakon kojim se uređuje način upravljanja vodnim putovima, lukama i pristaništima unutarnjih voda

27. zimovnik je izgrađeni ili prirodni vodeni prostor na vodnom putu uređen i osposobljen kao sigurno sklonište za zaštitu plovila od leda, visokog vodostaja ili drugih hidrometeoroloških nepogoda

28. zimsko sklonište je prirodni dio vodnog prostora na vodnom putu, luci ili pristaništu namijenjen za nužni smještaj plovila radi zaštite od neposrednog dolaska velike vode, leda ili drugih iznenadnih opasnosti i nepogoda.

(2) Izrazi koji se koriste u ovoj Uredbi a imaju rodno značenje odnose se jednako na muški i ženski rod.

II. RAZVRSTAJ LUKA I PRISTANIŠTA

Članak 4.

Razvrstaj luka i pristaništa prema namjeni, značaju i djelatnosti koje se u njima obavljaju utvrđen je odredbama Zakona.

Članak 5.

(1) Industrijsko-trgovačka luka se sastoji od vodenog i s njim neposredno povezanog kopnenog prostora koji je namijenjen i opremljen za pristajanje i sidrenje plovila, ukrcaj, iskrcaj, prekrcaj ili skladištenje različitih vrsta roba, te u kojoj se obavljaju različite komplementarne djelatnosti koje su s robama koje se prekrcavaju u luci u neposrednoj ekonomskoj, prometnoj ili tehnološkoj vezi.

(2) Industrijsko-trgovačka luka služi potrebama domaćeg i međunarodnog prometa tereta, i u njima se omogućuje prihvat plovila radi obavljanja lučkih operacija: ukrcaja, iskrcaja ili prekrcaja tereta za trgovačke aktivnosti.

(3) Lučka infrastruktura i suprastruktura u industrijsko-trgovačkoj luci trebaju omogućiti nesmetano obavljanje industrijske djelatnosti kao što su djelatnosti proizvodnje, obrade, dorade i prerade roba.

(4) U industrijsko-trgovačkoj luci mogu biti specijalizirani terminali prilagođeni za ukrcaj, iskrcaj ili prekrcaj generalnih, rasutih i tekućih tereta te kontejnera.

(5) Dio industrijsko-trgovačke luke mora biti označen i opremljen za prihvat i manipulaciju opasnim tvarima.

(6) U industrijsko-trgovačkoj luci mora biti omogućen prihvat svih vrsta otpada s plovila.

(7) Industrijsko-trgovačka luka može biti otvorena za javne ili vlastite potrebe.

(8) Industrijsko-trgovačku luku za javne potrebe otvara Vlada Republike Hrvatske u skladu s člankom 43. ove Uredbe.

(9) Postupak otvaranja industrijsko-trgovačke luke za vlastite potrebe vodi nadležna lučka uprava na zahtjev osnivača luke, a odluku o otvaranju i razvrstaju donosi ministar, u skladu s člankom 44. ove Uredbe.

(10) Lučka uprava dužna je korisniku luke pružiti pravnu i stručnu pomoć tijekom pribavljanja dokumentacije za otvaranje industrijsko-trgovačke luke za vlastite potrebe.

(11) Industrijsko-trgovačka luka uz tehničke uvjete iz članaka 35. i 36. ove Uredbe mora imati:

a) uređaje i opremu za ukrcaj, iskrcaj i skladištenje tereta

b) uređaje i opremu za ukrcaj, iskrcaj i skladištenje opasnih tereta

c) opremu za sprječavanje onečišćenja voda s plovila koja se nalaze u luci

d) opremu i obučeno osoblje za zaštitu od požara prema posebnim propisima.

Članak 6.

(1) Putnička luka se sastoji od vodenog i s njim neposredno povezanog kopnenog prostora koji je namijenjen i opremljen za pristajanje i sidrenje plovila, ukrcaj i iskrcaj putnika, te u kojoj se mogu obavljati različite komplementarne djelatnosti koje su s osnovnom lučkom djelatnosti u neposrednoj ekonomskoj prometnoj ili tehnološkoj vezi.

(2) Putnička luka služi potrebama plovila za opskrbom električnom energijom, pitkom vodom i namirnicama te prihvatu i zbrinjavanju komunalnog otpada s plovila.

(3) Putnička luka može biti otvorena za javne ili vlastite potrebe.

(4) Putnička luka za javne potrebe može biti otvorena za domaći i međunarodni promet.

(5) Putnička luka za vlastite potrebe može biti otvorena za domaći promet.

(6) Putničku luku za javne potrebe otvara Vlada Republike Hrvatske u skladu s člankom 43. ove Uredbe.

(7) Postupak otvaranja putničke luke za vlastite potrebe vodi nadležna lučka uprava na zahtjev osnivača luke, a odluku o otvaranju i razvrstaju donosi ministar, u skladu s člankom 44. ove Uredbe.

(8) Lučka uprava dužna je korisniku luke pružiti pravnu i stručnu pomoć tijekom pribavljanja dokumentacije za otvaranje putničke luke za vlastite potrebe.

(9) Putnička luka uz tehničke uvjete iz članaka 35. i 36. ove Uredbe mora imati:

a) operativnu obalu ili pristane čije tehničko rješenje odgovara vrsti plovila

b) uređaje i opremu za siguran privez plovila

c) opremu za sprječavanje onečišćenja voda s plovila koja se nalaze u luci, ukoliko je primjenjivo

d) osiguran pristup za sigurno kretanje putnika

e) opremu i obučeno osoblje za zaštitu od požara prema posebnim propisima.

Članak 7.

(1) Brodogradilišna luka je vodeni dio i s njim neposredno povezani kopneni prostor koji je namijenjen i opremljen za pristajanje i sidrenje plovila, njihovo izvlačenje i/ili podizanje na suhi vez, na otvorene ili natkrivene platoe, otvorene ili zatvorene radionice, a poradi obavljanja poslova gradnje, pregleda, preinaka, remonta i popravaka plovila.

(2) U brodogradilišnoj luci mora biti osigurana pravovremena boksaža plovila po potrebi.

(3) U brodogradilišnoj luci potrebna je lučka infrastruktura i suprastruktura za mogućnost obavljanja gradnje, pregleda, remonta i popravaka plovila na suhom i u vodi.

(4) Brodogradilišna luka može biti otvorena za javne ili vlastite potrebe.

(5) Brodogradilišna luka može biti otvorena za prihvat domaćih i međunarodnih plovila.

(6) Brodogradilišnu luku za javne potrebe otvara Vlada Republike Hrvatske u skladu s člankom 43. ove Uredbe.

(7) Postupak otvaranja brodogradilišne luke za vlastite potrebe vodi nadležna lučka uprava na zahtjev osnivača luke, a odluku o otvaranju i razvrstaju donosi ministar, u skladu s člankom 44. ove Uredbe.

(8) Lučka uprava dužna je korisniku luke pružiti pravnu i stručnu pomoć tijekom pribavljanja dokumentacije za otvaranje brodogradilišne luke za vlastite potrebe.

(9) Obavljanje poslova iz stavka 1. ovoga članka dozvoljeno je izvan brodogradilišne luke samo uz prethodno odobrenje nadležne lučke uprave i suglasnost lučke kapetanije.

(10) Brodogradilišna luka uz tehničke uvjete iz članaka 35. i 36. ove Uredbe mora imati:

a) navoz, dok ili posebno opremljen pristan za remont plovila

b) uređaje, strojeve i opremu za obavljanje djelatnosti gradnje, pregleda, remonta i popravaka plovila

c) osigurano plovilo za boksažu

d) opremu za sprječavanje onečišćenja voda s plovila koja se nalaze u luci

e) opremu i obučeno osoblje za zaštitu od požara prema posebnim propisima

f) uređene i osvijetljene lučke građevine.

Članak 8.

(1) Zaštitna luka se sastoji od vodenog i s njim neposredno povezanog kopnenog prostora koji je namijenjen i opremljen za pristajanje, sidrenje i zaštitu plovila u kojoj se mogu obavljati različite komplementarne djelatnosti koje su s osnovnom lučkom djelatnosti u neposrednoj ekonomskoj prometnoj ili tehnološkoj vezi.

(2) Zaštitna luka je uređena i osposobljena za zaštitu i siguran boravak plovila uključujući i plovila u raspremi.

(3) Zaštitna luka može omogućiti plovilima koja borave u luci manje popravke za koje nije potreban odlazak u brodogradilište.

(4) Zaštitna luka može biti otvorena za javne ili vlastite potrebe.

(5) Zaštitnu luku za javne potrebe otvara Vlada Republike Hrvatske u skladu s člankom 43. ove Uredbe.

(6) Postupak otvaranja zaštitne luke za vlastite potrebe vodi nadležna lučka uprava na zahtjev osnivača luke, a odluku o otvaranju i razvrstaju donosi ministar, u skladu s člankom 44. ove Uredbe.

(7) Lučka uprava dužna je korisniku luke pružiti pravnu i stručnu pomoć tijekom pribavljanja dokumentacije za otvaranje zaštitne luke za vlastite potrebe.

(8) Zaštitna luka uz tehničke uvjete iz članaka 35. i 36. ove Uredbe mora imati:

a) uređaje, strojeve i opremu za obavljanje gospodarskih djelatnosti koje se namjeravaju obavljati u luci

b) uređen i osvijetljen operativni dio lučkog teritorija

c) osiguran nadzor nad plovilima tijekom 24 sata

d) opremu za sprječavanje onečišćenja voda s plovila

e) opremu i obučeno osoblje za zaštitu od požara prema posebnim propisima.

Članak 9.

(1) Kombiniranom lukom smatra se luka u kojoj se kumulativno obavljaju djelatnosti najmanje dvije luke definirane člancima 5. do 8. ove Uredbe.

(2) Osim stavka 1. ovoga članka, dio kombinirane luke može biti namijenjen za opskrbu plovila mazivima, tekućim i plinovitim gorivima, te za uslugu punjenja elektropogona plovila strujom, prema uvjetima iz članka 16. stavka 9. ove Uredbe.

(3) Kombinirana luka može biti otvorena za javne ili vlastite potrebe.

(4) Kombiniranu luku za javne potrebe otvara Vlada Republike Hrvatske sukladno članku 43. ove Uredbe.

(5) Postupak otvaranja kombinirane luke za vlastite potrebe vodi nadležna lučka uprava na zahtjev osnivača luke, a odluku o otvaranju i razvrstaju donosi ministar, u skladu s člankom 44. ove Uredbe.

(6) Lučka uprava dužna je korisniku luke pružiti pravnu i stručnu pomoć tijekom pribavljanja dokumentacije za otvaranje kombinirane luke za vlastite potrebe.

(7) Kombinirana luka uz tehničke uvjete iz članaka 35. i 36. ove Uredbe mora kumulativno ispuniti i uvjete predviđene za pojedinu namjenu koja će se obavljati u luci.

Članak 10.

(1) Trgovačko pristanište je vodeni dio i s njim neposredno povezani kopneni prostor koji je namijenjen i opremljen za ukrcaj, iskrcaj, prekrcaj i skladištenje tereta te pristajanje i sidrenje plovila u tu svrhu.

(2) Trgovačko pristanište može biti otvoreno za javne ili vlastite potrebe.

Članak 11.

(1) Trgovačko pristanište za javne potrebe odlukom otvara ministar na zahtjev lučke uprave.

(2) Postupak otvaranja trgovačkog pristaništa za vlastite potrebe vodi nadležna lučka uprava na zahtjev osnivača pristaništa, a odluku o otvaranju i razvrstaju donosi ministar, u skladu s člankom 44. ove Uredbe.

(3) Lučka uprava dužna je korisniku pristaništa pružiti pravnu i stručnu pomoć tijekom pribavljanja dokumentacije za otvaranje trgovačkog pristaništa za vlastite potrebe.

(4) Lučka uprava Ministarstvu podnosi zahtjev za otvaranje trgovačkog pristaništa za javne potrebe.

(5) U trgovačko pristanište otvoreno za vlastite potrebe smiju uploviti samo plovila čiji je brodar upravitelj pristaništa.

(6) Trgovačko pristanište uz tehničke uvjete iz članka 37. ove Uredbe mora imati:

a) uređaje i opremu za ukrcaj, iskrcaj i skladištenje tereta

b) opremu za sprječavanje onečišćenja voda s plovila koja se nalaze u pristaništu

c) opremu i obučeno osoblje za zaštitu od požara prema posebnim propisima.

Članak 12.

(1) Trgovačko pristanište za vlastite potrebe može se otvoriti na određeni vremenski rok, a najdulje do isteka roka iz ugovora o zakupu vodnog dobra, isključivo radi ukrcaja i/ili iskrcaja tereta namijenjenog izvođenju radova koji nisu u javnom interesu ili tereta koji nije namijenjen daljnjoj prodaji, pod uvjetom da ukrcaj i/ili iskrcaj tereta nije moguć u najbližoj luci ili je ona toliko udaljena da bi troškovi prijevoza tereta do luke doveli u pitanje isplativost ugovorenog posla.

(2) Uz zahtjev za otvaranje trgovačkog pristaništa na vremenski rok obvezno se prilaže grafički prikaz pristanišnog područja s lomnim koordinatnim točkama i ugovor o zakupu vodnog dobra sklopljen sukladno propisima o vodama.

(3) Ako se korisnik pristaništa iz stavka 1. ovoga članka ne pridržava propisanih uvjeta odnosno ne izvršava obveze utvrđene odlukom o otvaranju ili Zakonom, po obavijesti nadležne lučke kapetanije ili na prijedlog nadležne lučke uprave ministar može donijeti odluku o zatvaranju takvog pristaništa i prije isteka roka na koji je otvoreno.

(4) Korisnik trgovačkog pristaništa iz stavka 1. ovoga članka ima prava i obveze upravitelja pristaništa i dužan je nadležnoj lučkoj upravi plaćati pristojbu za uporabu obale ili pristana.

(5) U odluci o otvaranju trgovačkog pristaništa na vremenski rok obvezno se utvrđuje pristanišno područje te određuje upravitelj pristaništa i rok na koji se pristanište otvara.

Članak 13.

(1) Putničko pristanište je vodeni dio i s njim neposredno povezani kopneni prostor koji je namijenjen i opremljen za pristajanje putničkih plovila radi obavljanja ukrcaja i iskrcaja putnika te po potrebi opskrbe namirnicama i vodom plovila za prijevoz putnika.

(2) Putničko pristanište može biti otvoreno za javne ili vlastite potrebe.

(3) Putničko pristanište za javne potrebe otvara ministar na zahtjev lučke uprave.

(4) Postupak otvaranja putničkog pristaništa za vlastite potrebe vodi nadležna lučka uprava na zahtjev osnivača pristaništa, a odluku o otvaranju i razvrstaju donosi ministar, u skladu s člankom 44. ove Uredbe.

(5) Lučka uprava dužna je korisniku pristaništa dati pravnu i stručnu pomoć za prikupljanje dokumentacije potrebne za otvaranje pristaništa.

(6) Putničko pristanište otvoreno za javne potrebe se može otvoriti i za međunarodni promet ukoliko je moguć nadzor i kontrola putnika od strane graničnih vlasti.

(7) U putnička pristaništa otvorena za javne potrebe, smiju uplovljavati sva plovila prema redu dolaska odnosno najavi lučkoj upravi kao upravitelju pristaništa.

(8) U putničkom pristaništu može biti određen prostor za boravak i drugih plovila ukoliko:

a) ne zauzimaju mjesto priveza putničkim plovilima

b) ne ometaju uplovljenja i isplovljenja putničkih plovila

c) je tako predviđeno odlukom o otvaranju i razvrstavanju pristaništa.

(9) U putničko pristanište otvoreno za vlastite potrebe smiju uploviti samo plovila čiji je brodar upravitelj pristaništa i to plovila u domaćem prometu.

(10) U nacionalnim parkovima i parkovima prirode dozvoljeno je uplovljavanje i drugih plovila osim plovila iz stavka 9. ovoga članka ukoliko su u direktnoj vezi obavljanja turističke djelatnosti, uz odobrenje upravitelja pristaništa.

(11) Putničko pristanište uz tehničke uvjete iz članka 37. ove Uredbe mora imati:

a) operativnu obalu ili pristane čije tehničko rješenje odgovara vrsti plovila

b) uređaje i opremu za siguran privez plovila

c) opremu za sprječavanje onečišćenja voda s plovila koja se nalaze u pristaništu, ukoliko je primjenjivo

d) osiguran pristup za sigurno kretanje putnika

e) opremu i obučeno osoblje za zaštitu od požara prema posebnim propisima.

Članak 14.

(1) Brodogradilišno pristanište je vodeni dio i s njim neposredno povezani kopneni prostor koji je namijenjen i opremljen za pristajanje i sidrenje plovila, njihovo izvlačenje i/ili podizanje na suhi vez, na otvorene ili natkrivene platoe, otvorene ili zatvorene radionice, a poradi obavljanja poslova gradnje, preinaka, remonta i popravaka plovila i to uglavnom plovila manjih dimenzija.

(2) U brodogradilišnom pristaništu mogu se obavljati poslovi gradnje, preinaka, remonta i popravaka i stranih plovila nakon obavljene granične i carinske kontrole u luci otvorenoj za međunarodni promet.

(3) Brodogradilišno pristanište može biti otvoreno za javne ili vlastite potrebe.

(4) Brodogradilišno pristanište za javne potrebe otvara ministar na zahtjev lučke uprave.

(5) Postupak otvaranja brodogradilišnog pristaništa za vlastite potrebe vodi nadležna lučka uprava na zahtjev osnivača pristaništa, a odluku o otvaranju i razvrstaju donosi ministar u skladu s člankom 44. ove Uredbe.

(6) Lučka uprava dužna je korisniku pristaništa dati pravnu i stručnu pomoć za prikupljanje dokumentacije potrebne za otvaranje pristaništa.

(7) Iznimno je dozvoljeno obavljanje poslova iz stavka 1. ovoga članka i izvan brodogradilišnog pristaništa samo uz suglasnost lučke kapetanije i uz odobrenje lučke uprave kojim se dokazuje nemogućnost prihvata plovila u brodogradilišnom pristaništu, ukoliko isto postoji u neposrednoj blizini.

(8) Brodogradilišno pristanište uz tehničke uvjete iz članka 37. ove Uredbe mora imati:

a) navoz, dok ili posebno opremljen pristan za remont plovila

b) uređaje, strojeve i opremu za obavljanje djelatnosti remonta ili izgradnje plovila

c) opremu za sprječavanje onečišćenja voda s plovila koja se nalaze u pristaništu

d) opremu i obučeno osoblje za zaštitu od požara prema posebnim propisima

e) uređene i osvjetljene lučke građevine.

Članak 15.

(1) Riječna marina je pristanište koje čine vodeni dio i s njim neposredno povezani kopneni prostor koji je namijenjen i opremljen za siguran vez i boravak plovila.

(2) Riječna marina može biti otvorena za javne ili vlastite potrebe.

(3) Riječnu marinu za javne potrebe otvara ministar na zahtjev lučke uprave.

(4) Postupak otvaranja riječne marine za vlastite potrebe vodi nadležna lučka uprava na zahtjev osnivača pristaništa, a odluku o otvaranju i razvrstaju donosi ministar, u skladu s člankom 44. ove Uredbe.

(5) Lučka uprava dužna je korisniku pristaništa dati pravnu i stručnu pomoć za prikupljanje dokumentacije potrebne za otvaranje pristaništa.

(6) U riječnoj marini može biti dozvoljen i povremeni vez domaćih i stranih plovila, o čemu je korisnik dužan obavijestiti lučku upravu i lučku kapetaniju.

(7) U riječnoj marini je dopušten ukrcaj i iskrcaj osoba, opskrba plovila namirnicama i vodom za osobne potrebe, sukladno pravilima o redu u pristaništu.

(8) U riječnoj marini otvorenoj za javne potrebe nije dozvoljeno obavljati prijevoz putnika uz naplatu, osim u slučaju propisanom člankom 27. stavkom 4. ove Uredbe o čemu će Lučka uprava izdati posebno odobrenje.

(9) Riječna marina može služiti kao mjesto primopredaje čamca za najam ukoliko je takva namjena odobrena od strane lučke kapetanije i lučke uprave.

(10) Riječna marina uz tehničke uvjete iz članka 37. ove Uredbe mora imati:

a) operativnu obalu ili pristane čije tehničko rješenje odgovara vrsti plovila koja se nalaze u pristaništu

b) uređaje i opremu za siguran privez plovila

c) opremu za sprječavanje onečišćenja voda s plovila koja se nalaze u pristaništu, ukoliko je primjenjivo

d) opremu i obučeno osoblje za zaštitu od požara prema posebnim propisima

e) osiguran nadzor nad plovilima tijekom 24 sata.

Članak 16.

(1) Postaja za opskrbu plovila je vrsta pristaništa koju čini vodeni dio i s njim neposredno povezani kopneni prostor koji je namijenjen i opremljen za pristajanje i siguran vez plovila za uslugu opskrbe mazivima, tekućim i plinovitim gorivima, te za uslugu punjenja elektropogona plovila strujom.

(2) Lokacija postaje za opskrbu plovila, uređaji, oprema i skladišta koje postaja mora imati, propisani su odredbama posebnih propisa o rukovanju i prijevozu opasnih tvari u prometu na unutarnjim vodama, propisima o zaštiti okoliša i propisima o zapaljivim tekućinama i plinovima.

(3) Za opskrbu plovila tekućim i plinovitim gorivima te mazivima, plovila u postajama moraju koristiti opskrbna plovila ili opskrbne postaje.

(4) Postaja za opskrbu plovila može se otvoriti za javne ili vlastite potrebe.

(5) Postaju za opskrbu plovila za javne potrebe otvara ministar na zahtjev lučke uprave.

(6) Postupak otvaranja postaje za opskrbu plovila za vlastite potrebe vodi nadležna lučka uprava na zahtjev osnivača pristaništa, a odluku o otvaranju i razvrstaju donosi ministar, u skladu s člankom 44. ove Uredbe.

(7) Lučka uprava dužna je korisniku pristaništa dati pravnu i stručnu pomoć za prikupljanje dokumentacije potrebne za otvaranje pristaništa.

(8) Iznimno je dopuštena opskrba plovila gorivima direktno iz kamiona-cisterne za gorivo, izvan postaje za opskrbu plovila, uz odobrenje lučke kapetanije sukladno propisima o plovidbi na unutarnjim vodama.

(9) Postaja za opskrbu plovila uz tehničke uvjete iz članka 37. ove Uredbe mora imati:

a) uređaje i opremu za sigurno odvijanje procesa punjenja brodskih spremnika pogonskim gorivom

b) stalna postrojenja na obali za prihvat otpada s plovila i separaciju zauljenih tekućina ili pokretna postrojenja za istu namjenu odgovarajućeg kapaciteta

c) opremu za sprječavanje širenja onečišćenja s plovila pri čemu se točan broj i specifikacija utvrđuje za svaku postaju za opskrbu plovila posebno za postaje koje opskrbljuju plovila fosilnim gorivima

d) opremu i obučeno osoblje prema zahtjevima i posebnim propisima kojima se uređuje rukovanje opasnim tvarima u unutarnjoj plovidbi, za postaje koje opskrbljuju plovila fosilnim gorivima.

Članak 17.

(1) Skelni prijelaz je vrsta pristaništa uređenog i opremljenog za pristajanje skele te ukrcaj i iskrcaj putnika i stvari radi prometnog povezivanja suprotnih obala na najkraćoj mogućoj trasi.

(2) Skelni prijelaz može se otvoriti za javni prijevoz ili za vlastite potrebe.

(3) Iznimno od stavka 2. ovoga članka, skelni prijelaz može biti otvoren i za osobne potrebe korisnika.

(4) Skelni prijelaz za javne potrebe otvara ministar na zahtjev lučke uprave.

(5) Postupak otvaranja skelnog prijelaza za vlastite ili osobne potrebe vodi nadležna lučka uprava na zahtjev osnivača pristaništa, a odluku o otvaranju i razvrstaju donosi ministar, u skladu s člankom 44. ove Uredbe.

(6) Lučka uprava dužna je korisniku pristaništa dati pravnu i stručnu pomoć za prikupljanje dokumentacije potrebne za otvaranje pristaništa.

(7) Prijevoz putnika i stvari na skelnom prijelazu može se obavljati skelama koje plove slobodno i skelama koje ne plove slobodno.

(8) Na skelnom prijelazu moraju se osigurati uvjeti sigurnosti plovidbe, a osobito siguran prilaz na obali, sigurno pristajanje skele pri svim vodostajima i siguran privez skele na obali.

(9) Uvjeti sigurnosti plovidbe na postojećim skelnim prijelazima moraju se dokazati projektom izvedenog stanja.

(10) Otvaranje skelnog prijelaza na vodnim putovima koji se nalaze između Republike Hrvatske i druge države obavlja se u skladu s međunarodnim sporazumom sklopljenim s tom državom.

(11) Skelni prijelaz uz tehničke uvjete iz članka 37. ove Uredbe mora imati:

a) prilaznu rampu ili pristane, čvrstoće i nagiba sigurnog za ukrcaj i iskrcaj putnika i vozila koja prometuju na skelnom prilazu

b) uređaje i opremu za siguran privez plovila

c) poprečnu sajlu s utvrđenom čvrstoćom nosivih stupova i nosivosti užadi ako je prijelaz predviđen za plovidbu skele pomoću struje vode, uz periodične kontrole čvrstoće sajle, stupova i užadi u skladu s odredbama propisa o gradnji, a koje nalaže inspektor sigurnosti plovidbe.

Članak 18.

(1) Pristanište za potrebe državnih tijela odnosno za potrebe javnih tijela je pristanište koje čini vodeni dio i s njim neposredno povezani kopneni prostor koji je namijenjen i opremljen za siguran vez i boravak plovila državnih tijela odnosno javnih tijela.

(2) U pristaništu iz stavka 1. ovoga članka dozvoljena je opskrba plovila namirnicama i vodom za osobne potrebe sukladno pravilima o redu u pristaništu.

(3) U pristanište iz stavka 1. ovoga članka ne smiju uplovljavati plovila u domaćoj ili međunarodnoj plovidbi osim po dopuštenju tijela koje upravlja pristaništem.

(4) U pristaništu iz stavka 1. ovoga članka zabranjena je svaka komercijalna ili gospodarska aktivnost.

(5) Pristanište iz stavka 1. ovoga članka otvara ministar na zahtjev nadležnog ministarstva.

(6) Pristanište za potrebe državnih tijela odnosno za potrebe javnih tijela uz tehničke uvjete iz članka 37. ove Uredbe mora imati:

a) operativnu obalu ili pristane čije tehničko rješenje odgovara vrsti plovila koja se nalaze u pristaništu

b) uređaje i opremu za siguran privez plovila

c) opremu za sprječavanje onečišćenja voda s plovila koja se nalaze u pristaništu ukoliko je primjenjivo

d) opremu i obučeno osoblje za zaštitu od požara prema posebnim propisima.

III. OSTALA MJESTA NA VODNOM PUTU NAMIJENJENA ZA BORAVAK PLOVILA

Članak 19.

(1) Zimovnik je izgrađeni ili prirodni vodeni prostor na vodnom putu uređen i osposobljen kao sigurno sklonište za zaštitu plovila od leda, visokog vodostaja ili drugih hidrometeoroloških nepogoda.

(2) Zimovnik se može nalaziti na lučkom ili pristanišnom području, a određuje ga i njime upravlja nadležna lučka uprava.

(3) Za korištenje zimovnika, osim u slučajevima iz stavka 4. ovoga članka, nadležnoj lučkoj upravi plaća se pristojba za vez na temelju Odluke o visini lučkih pristojbi koju donosi nadležna lučka uprava.

(4) Zimovnik se može koristiti i u njemu se mogu zadržavati sva plovila pod jednakim uvjetima dok traju mjere koje su zbog izvanrednih okolnosti proglasila nadležna tijela, kao što su slučajevi zaštite i spašavanja ljudskih života, sigurnosti plovila i osoba na plovilu te sigurnosti plovidbe.

(5) Poslove obilježavanja, redovitog održavanja zimovnika i pripadajućih građevina za poboljšavanje uvjeta plovidbe te održavanje opreme za pomoć pri plovidbi na lučkom području zimovnika obavlja Ministarstvo.

(6) Zimovnik mora udovoljavati propisanim uvjetima sigurnosti koje određuje lučka kapetanija.

(7) Zimovnik se klasificira prema vrsti tereta:

a) zimovnik koji je namijenjen isključivo za smještaj plovila koja prevoze opasne tvari, i kao takva su posebno označena

b) zimovnik koji je namijenjen za smještaj plovila koja ne prevoze opasne tvari

c) zimovnik namijenjen za smještaj svih vrsta plovila.

(8) Zimovnik se kategorizira sukladno klasi vodnog puta na kojem se nalazi.

(9) Kategorizacija zimovnika podrazumijeva osiguravanje minimalne dubine akvatorija u zimovniku i siguran prihvat plovila koja uobičajeno plove vodnim putem unutar kojeg se nalazi zimovnik.

(10) Odlukom ministra odredit će se klasifikacija i kategorizacija pojedinog zimovnika.

Članak 20.

(1) Zimsko sklonište je mjesto za nužni smještaj plovila radi zaštite od neposrednog dolaska velike vode, leda ili drugih iznenadnih opasnosti i nepogoda, kao što su rukavci i druga prirodno zaštićena mjesta na vodnom putu.

(2) Zimsko sklonište se sastoji od prirodnog dijela vodnog prostora na vodnom putu, luci ili pristaništu.

(3) Zimsko sklonište na vodnom putu određuje nadležna lučka kapetanija.

(4) Upravitelj luke ili pristaništa u zimskom skloništu koje se nalazi u lučkom ili pristanišnom području dužan je osobama koje se nalaze na plovilu omogućiti sigurnu komunikaciju s obalom putem radioveze ili korištenjem čamaca za spašavanje u slučaju potrebe za intervencijom.

(5) Plovila koja su spriječena uploviti u otvoreni zimovnik ili zimsko sklonište zbog nagle pojave leda, iznenadnog velikog porasta vodostaja ili zbog drugih izvanrednih i opravdanih razloga moraju se skloniti u zimsko sklonište na vodnom putu, koje ad hoc određuje lučka kapetanija na određeno vrijeme, dok traje potreba za zaštitom plovila.

Članak 21.

(1) Tovarište je obalni prostor, izvan lučkog ili pristanišnog područja, s pripadajućim akvatorijem koji se otvara na određeno vrijeme, a za potrebe ukrcaja ili iskrcaja i deponiranje pijeska, šljunka, drvene građe, građevinskog materijala nužnog za obavljanje hidrotehničkih ili drugih radova u javnom interesu.

(2) Postupak otvaranja tovarišta propisan je Zakonom.

(3) Tovarištem upravlja korisnik tovarišta.

(4) Tovarište se otvara rješenjem nadležne lučke kapetanije na zahtjev investitora ili izvođača radova, a roba i materijali iz uvoza ne smiju biti bez obavljenog carinskog nadzora.

(5) Lučka kapetanija će u postupku otvaranja tovarišta odrediti uvjete boravka plovila u tovarištu, načine ukrcaja ili iskrcaja tereta, najveći dopušteni broj plovila koji smije biti vezan na mjestu obavljanja prekrcajnih manipulacija, mjere nadzora nad izvođenjem radova te mjere sigurnosti i zaštite ljudskih života i okoliša.

(6) Na tovarištu smiju pristajati samo plovila investitora ili izvođača radova sukladno ugovoru o poslovnom odnosu s investitorom za izvođenje radova iz stavka 1. ovoga članka i na istom se ne smiju pružati nikakve druge lučke usluge.

Članak 22.

(1) Privezište je uređeno i opremljeno mjesto na vodnom putu koje je predviđeno isključivo za stajanje plovila uz obalu ili uz plutajući objekt radi odmora posade, priveza u izvanrednim okolnostima, nezgoda plovila, nužnih manjih intervencija ili popravaka te je dostupno svim plovilima bez diskriminacije.

(2) Privezište mora imati pristan i/ili uređenu obalu na način da se može privezati plovilo veličine predviđene za kategoriju vodnog puta na kojem se privezište nalazi.

(3) Izmjena posade na privezištu za plovila dozvoljena je samo ako je u skladu s propisima o nadzoru državne granice i obavljanju granične kontrole.

(4) Na privezištu nije dozvoljen dugotrajniji privez plovila od vremena potrebnog za jednokratni odmor, ukrcaj i iskrcaj posade, privez plovila u izvanrednim okolnostima, prilikom nezgoda i obavljanja manjih popravaka na plovilima.

(5) Izgradnja privezišta je od državnog značaja.

(6) Lokacija privezišta mora biti usklađena s prostorno-planskom dokumentacijom i propisima o vodama.

(7) Lokaciju privezišta na lučkom i pristanišnom području određuje lučka uprava odlukom.

(8) Lokaciju privezišta na vodnom putu određuje lučka kapetanija odlukom.

(9) Obilježavanje privezišta obavlja Ministarstvo na način propisan pravilnikom kojim se uređuje plovidba na unutarnjim vodama.

(10) Sve lokacije privezišta moraju biti javno objavljene na mrežnim stranicama nadležne lučke uprave.

Članak 23.

(1) Sidrište prema namjeni može biti sidrište opće namjene ili sidrište posebne namjene.

(2) Sidrište opće ili posebne namjene na vodnom putu određuje nadležna lučka kapetanija kada se utvrdi da postoji potreba za određivanje mjesta za sidrenje plovila.

(3) Sidrište opće ili posebne namjene koje je sastavni dio lučkog područja, određuje se sukladno uredbi kojom je određeno lučko područje.

(4) Sidrište opće ili posebne namjene koje je sastavni dio pristanišnog područja određuje odlukom ministar u skladu s člankom 26. stavkom 3. ove Uredbe.

(5) Plovilo koje koristi sidrište u lučkom ili pristanišnom području čekajući na ukrcaj ili iskrcaj tereta ne plaća ležarinu.

(6) Plovilo može koristiti sidrište u lučkom ili pristanišnom području i duže od vremena potrebnog za čekanje na ukrcaj i iskrcaj tereta, samo uz odobrenje nadležne lučke uprave i plaćanje ležarine.

(7) Dio sidrišta namijenjen za stajanje plovila natovarena opasnim teretom mora biti posebno označen obalnim oznakama, a po potrebi i plovnim oznakama za obilježavanje.

(8) Obilježavanje sidrišta obavlja Ministarstvo na način propisan pravilnikom kojim se uređuje plovidba na unutarnjim vodama.

Članak 24.

Osim mjesta na vodnom putu namijenjenih za boravak plovila iz članaka 19. do 23. ove Uredbe, na vodnom putu mogu se postavljati pristani za:

a) privez plovila za vrijeme održavanja kulturnih i drugih manifestacija na rok ne dulji od 30 dana

b) privez čamaca.

Članak 25.

(1) Lučka kapetanija, na zahtjev korisnika pristana iz članka 24. ove Uredbe, odobrenjem određuje lokaciju mjesta na vodnom putu i nautičko-tehničke uvjete.

(2) Zahtjevu za izdavanje odobrenja potrebno je priložiti akt propisan propisom o vodama.

IV. GRADNJA LUKA I PRISTANIŠTA

Članak 26.

(1) Gradnja i upotreba luka i pristaništa dozvoljena je samo u skladu s odredbama Zakona, posebnim uvjetima određenim propisima o vodama, zaštiti okoliša, prostornom uređenju i gradnji.

(2) Određivanje lučkog područja javne luke i luke posebne namjene za potrebe državnih tijela prije početka gradnje luke ili izmjene granica lučkog područja postojeće luke utvrđeno je odredbama Zakona.

(3) Određivanje lučkog područja luka posebne namjene, propisano je odredbama Zakona.

(4) Akt o određivanju lučkog odnosno pristanišnog područja iz stavaka 2. i 3. ovoga članka donosi se prije početka gradnje, odnosno prije izdavanja akata za građenje luke odnosno pristaništa ili prije izmjene granica lučkog područja postojeće luke ili pristaništa.

(5) Uz zahtjev za određivanjem lučkog i pristanišnog područja iz stavaka 2. i 3. ovoga članka potrebno je dostaviti Elaborat lučkog, odnosno pristanišnog područja.

(6) Elaborat lučkog odnosno pristanišnog područja mora sadržavati opis luke ili pristaništa, namjenu, infrastrukturu, preglednu kartu s obuhvatom lučkog odnosno pristanišnog područja, akte sukladno propisima o vodama, zaštiti okoliša i prostornom uređenju.

(7) Kod gradnje novih luka ili pristaništa, izmjene granica lučkog ili pristanišnog područja ili ako lučka kapetanija ocijeni da je to potrebno zbog sigurnosti plovidbe ili sigurnog boravka plovila u postojećim lukama i pristaništima, mora se izraditi prometno-tehnološki elaborat sukladno Zakonu.

Članak 27.

(1) U svakoj luci i pristaništu mora se jamčiti siguran prihvat plovila i obavljanje lučkih djelatnosti sukladno njezinoj namjeni.

(2) Luke, pristaništa i zimovnici trebaju biti označeni informacijskom pločom na način da ista bude vidljiva s obale i plovnog puta.

(3) Na informacijskoj ploči moraju biti sljedeći podaci: vrsta luke, pristaništa ili zimovnika, grafički prikaz te naziv i kontakt podaci osobe koja upravlja lukom, pristaništem ili zimovnikom.

(4) Na jednom pristanišnom području mogu se uz osnovnu lučku djelatnost, kumulativno obavljati i druge lučke djelatnosti.

(5) U svakoj luci i pristaništu otvorenom za javni promet mora se osigurati mjesto za privez javnog plovila.

Članak 28.

Luke od županijskog značaja i pristaništa od lokalnog i područnog (regionalnog) značaja mogu se sufinancirati iz državnog proračuna Republike Hrvatske, sukladno Uredbi o načinu ocjene i postupku odobravanja investicijskih projekata (»Narodne novine«, broj 158/23.) i sukladno pravilima o državnim potporama.

V. MJERILA I TEHNIČKI UVJETI ZA RAZVRSTAJ I PROMJENU RAZVRSTAJA LUKA I PRISTANIŠTA

Članak 29.

(1) Kako bi mogli biti otvoreni i razvrstani, luke i pristaništa moraju ispuniti mjerila i tehničke uvjete propisane ovom Uredbom.

(2) Razvrstaj pojedine luke određuje se prema ispunjavanju mjerila za razvrstaj iz članaka 31., 32. i 33. ove Uredbe i tehničkih uvjeta iz članaka 35. i 36. ove Uredbe.

(3) Razvrstaj pojedinog pristaništa određuje se prema ispunjavanju mjerila za razvrstaj iz članka 34. ove Uredbe i tehničkih uvjeta iz članaka 37. ove Uredbe.

Članak 30.

Razvrstana luka i pristanište može promijeniti postojeći razvrstaj, na zahtjev vlasnika, ukoliko luka i pristanište udovoljava svim propisanim uvjetima za novi razvrstaj.

Članak 31.

Osnovna mjerila za razvrstaj luka u luke od državnog značaja su:

1. smještaj na međunarodnom vodnom putu, najmanje IV. kategorije plovnosti od ušća do luke na TEN-T mreži

2. mogućnost prihvata plovila uobičajenih za kategoriju vodnog puta na kojem je luka smještena

3. povezanost s međunarodnim cestovnim i željezničkim koridorima.

Članak 32.

Osnovna mjerila za razvrstaj luka u luke od županijskog značaja su:

1. smještaj najmanje na državnom vodnom putu

2. mogućnost prihvata plovila uobičajenih za kategoriju vodnog puta na kojem je luka smještena

3. cestovna ili željeznička povezanost s glavnim županijskim centrima.

Članak 33.

Posebna mjerila za luke prema djelatnostima su:

1. industrijsko-trgovačke luke od državnog značaja moraju imati:

a) ukupni prekrcajni kapacitet najmanje 500.000 tona tereta godišnje

b) dužinu operativne obale minimalno 150 m

c) pogodne uvjete za razvoj lučke industrijsko-gospodarske zone s površinom od minimalno 100.000 m² namijenjenu za lučke djelatnosti industrijsko-gospodarskog karaktera. Pod pogodnim uvjetima za razvoj lučke industrijsko-gospodarske zone, smatra se i ugovor s upraviteljem slobodne zone ili upraviteljem gospodarske zone na području grada ili općine gdje je luka smještena, a kojim se reguliraju uvjeti korištenja zone od strane lučkih korisnika.

d) osiguran prihvat standardnih kontejnera (TEU)

2. industrijsko-trgovačke luke od županijskog značaja moraju imati:

a) ukupni prekrcajni kapacitet najmanje 250.000 tona tereta godišnje

b) dužinu operativne obale minimalno 50 m

c) pogodne uvjete za razvoj lučke industrijsko-gospodarske zone s površinom od minimalno 50.000 m² namijenjenu za lučke djelatnosti industrijsko-gospodarskog karaktera. Pod pogodnim uvjetima za razvoj lučke industrijsko-gospodarske zone, smatra se i ugovor s upraviteljem slobodne zone ili upraviteljem gospodarske zone na području grada ili općine gdje je luka smještena, a kojim se reguliraju uvjeti korištenja zone od strane lučkih korisnika

3. putničke luke, moraju imati mogućnost prihvata putničkih plovila dužih od 60 metara

4. brodogradilišne luke, moraju imati širinu navoza veću od 60 metara, odnosno širinu navoza ili doka za plovila veća od 300 tona nosivosti

5. zaštitne luke, moraju imati mogućnost prihvata svih plovila

6. kombinirane luke, moraju kumulativno ispuniti mjerila predviđena za pojedinu namjenu koja će se obavljati u luci.

Članak 34.

Mjerila za razvrstavanje pristaništa:

1. trgovačka pristaništa, osim trgovačkih pristaništa otvorenih za vlastite potrebe, moraju imati ukupni prekrcajni kapacitet veći od 50.000 tona godišnje

2. putnička pristaništa moraju imati:

a) osiguran prihvat putničkih plovila i

b) povezanost s lokalnom cestom

3. brodogradilišna pristaništa moraju imati:

a) veličinu navoza veću od 40 metara i

b) veličinu doka za plovila veća od 100 tona nosivosti

4. riječne marine moraju imati osigurano minimalno 10 vezova za čamce

5. postaje za opskrbu plovila moraju imati:

a) osiguran prihvat manjih plovila (čamaca)

b) osiguranu cestovnu povezanost s hitnim i interventnim službama

6. skelni prijelazi moraju imati povezanost s lokalnom cestom

7. pristaništa za potrebe državnih tijela odnosno za potrebe javnih tijela moraju imati:

a) osiguran prihvat manjih plovila (čamaca)

b) povezanost s lokalnom cestom.

Članak 35.

(1) Kako bi ispunila tehničke uvjete, luka otvorena za međunarodni promet mora imati:

1. u okviru kopnenog dijela lučkog područja:

a) ograđen i označen kopneni prostor s pripadajućim objektima uključujući objekte i prostor za obavljanje granične i carinske kontrole

b) kontinuirani nadzor ulaska i izlaska ljudi i vozila na lučko područje, te kontinuirani nadzor na lučkom području

c) odgovarajuću rasvjetu uz ogradu, putove i objekte

d) pristupnu cestu i priključak na javnu kopnenu prometnu mrežu

e) uredski prostor s osiguranom elektroničkom komunikacijom (telefon, internet)

f) operativni prostor za prihvat i transfer putnika ili pretovar tereta te za sigurno kretanje ljudi i vozila

g) vezove na operativnoj obali

h) osiguran vez za javna plovila

i) uređaje za privez plovila u odgovarajućem broju i odgovarajuće čvrstoće pri čemu se točan broj i nazivna opterećenja utvrđuju stručnim elaboratom ili projektom za svaku luku posebno

j) priključke na električnu i vodovodnu mrežu

k) opremu za prihvat i rukovanje krutog i tekućeg otpada, ostataka tereta s broda i zauljenih voda

2. u okviru lučkog akvatorija:

a) prostor za sigurno manevriranje plovila

b) označen prostor za sidrenje ili stajanje plovila

c) okretište plovila

d) propisanu opremu za pomoć pri plovidbi

e) osiguranu dubinu vodnog puta prema standardima međunarodne klase na kojem se luka nalazi

3. u odnosu na operativne površine:

a) uređaje i opremu za ukrcaj, iskrcaj, skladištenje tereta, ovisno o namjeni luke

b) prostor za manipulaciju i skladištenje tereta

c) prostor za pristup prijevoznim sredstvima i parkirališta za prijevozna sredstva

d) uređen prostor za prihvat putnika i prtljage ako je luka namijenjena putničkom prometu

e) osvijetljen prostor uz obalu i operativne površine

f) prostor ili zonu namijenjenu za skladištenje opasnog tereta, ako je primjenljivo

4. u odnosu na lučka postrojenja:

a) postrojenje za prihvat otpada s plovila i separaciju zauljenih tekućina ili pokretna postrojenja za istu namjenu odgovarajućeg kapaciteta

b) opremu i sredstva za sprječavanje širenja onečišćenja s plovila.

(2) Kako bi ispunila uvjete u pogledu organizacije javnih usluga, u luci otvorenoj za međunarodni promet moraju se pružati sljedeće usluge:

1. Riječni informacijski servisi (RIS)

2. ISUP sustav

3. privez i odvez plovila

4. prihvat plovila na sidrištu uključujući njihov nadzor

5. boksažu ovisno o procijenjenom riziku prilikom manevriranja plovila

6. ukrcaj, iskrcaj, prekrcaj, prijenos, skladištenje i druge transportne usluge ovisno o vrsti tereta za koji je luka namijenjena

7. prihvat i transfer putnika ako se radi o putničkoj luci

8. opskrbu plovila i posade

9. prihvat otpada s plovila

10. usluge higijensko-sanitarne zaštite

11. organizaciju i nadzor dolaska, pristajanja, boravka i manevriranja plovila na l učkom području

12. omogućavanje pružanja lučke agenture i špediterskih usluga

13. pružanje hitne medicinske pomoći.

Članak 36.

(1) Kako bi ispunila tehničke uvjete, luka otvorena za domaći promet mora imati:

1. u okviru kopnenog dijela lučkog područja:

a) označen kopneni prostor

b) rasvjetu uz prilazne putove, manipulativne površine i objekte

c) pristupnu cestu i priključak na javnu kopnenu prometnu mrežu

d) vezove na operativnoj obali

e) osiguran vez za javna plovila

f) operativni prostor za prihvat i transfer putnika ili pretovar tereta te za sigurno kretanje ljudi i vozila

g) uređaje za privez plovila u odgovarajućem broju i odgovarajuće čvrstoće pri čemu se točan broj i nazivna opterećenja utvrđuju stručnim elaboratom ili projektom za svaku luku posebno

h) priključke na električnu i vodovodnu mrežu

2. u okviru lučkog akvatorija:

a) prostor za sigurno manevriranje plovila

b) prostor za sidrenje ili stajanje plovila

c) okretište plovila

d) propisanu opremu za pomoć pri plovidbi

e) minimalnu dubinu vodnog puta prema standardima klase na kojem se luka nalazi

f) vezove na pristanima (ukoliko postoje pristani)

3. u odnosu na operativne površine:

a) prostor za manipulaciju tereta, ako se radi o industrijsko-trgovačkoj luci

b) prostor za pristup prijevoznim sredstvima i parkirališta za prijevozna sredstva

c) uređen prostor za prihvat putnika i prtljage, ako se radi o putničkoj luci

d) osvijetljen prostor uz obalu i operativne površine.

(2) Kako bi ispunila uvjete u pogledu organizacije javnih usluga, u luci otvorenoj za domaći promet moraju se pružati sljedeće usluge:

1. ISUP sustav

2. privez i odvez plovila

3. prihvat plovila na sidrištu uključujući njihov nadzor

4. ukrcaj, iskrcaj, prekrcaj, prijenos, skladištenje i druge transportne usluge ovisno o vrsti tereta za koji je namijenjena

5. prihvat i transfer putnika, ako se radi o putničkoj luci

6. opskrbu plovila i posade

7. prihvat otpada s plovila

8. organizaciju i nadzor dolaska, pristajanja, boravka i manevriranja plovila na lučkom području

9. pružanje hitne medicinske pomoći.

Članak 37.

(1) Kako bi ispunilo tehničke uvjete pristanište mora imati:

1. u okviru kopnenog dijela pristanišnog područja:

a) označeno pristanišno područje s osnovnim podacima o pristaništu

b) vezove koji odgovaraju vrsti plovila koja pristaju

c) osvijetljen prostor uz obalu i operativne površine

d) pristupni put

2. u okviru akvatorija pristaništa:

a) vezove na pristanu, ukoliko je primjenjivo

b) označen prostor za sidrenje ili stajanje plovila

c) propisanu opremu za pomoć pri plovidbi

d) osiguranu dubinu sukladno potrebama plovila koja se očekuju u pristaništu.

(2) Trgovačko pristanište otvoreno za vlastite potrebe ne mora ispuniti tehnički uvjet iz stavka 1. točke 1. podtočke c) ovoga članka.

Članak 38.

U okviru kopnenog dijela pristaništa mogu se po potrebi postavljati objekti, a u okviru akvatorija pristaništa plutajući objekti, koji služe obavljanju namjene pristaništa.

VI. TEHNIČKI UVJETI ZA OSTALA MJESTA NA VODNOM PUTU NAMIJENJENA ZA BORAVAK PLOVILA

Članak 39.

Ostala mjesta na vodnom putu namijenjena za boravak plovila moraju ispuniti sljedeće tehničke uvjete:

1. zimovnik mora imati:

a) operativnu obalu ili pristane čije tehničko rješenje odgovara vrsti plovila koja dolaze u zimovnik

b) uređaje i opremu za siguran privez plovila

c) osiguran pristup brzim intervencijama s kopna na plovilo

d) osiguran nadzor nad plovilima tijekom 24 sata, od strane posade

e) priključke na električnu i vodovodnu mrežu

2. zimsko sklonište mora imati:

a) siguran vez ili sigurno sidrenje plovila

b) osiguran nadzor nad plovilima tijekom 24 sata, od strane posade

3. u tovarištu se moraju osigurati sigurni privez plovila i sigurna manipulacija teretom, kao i ostali uvjeti i mjere sigurnosti, koje određuje lučka kapetanija aktom kojim odobrava otvaranje tovarišta

4. privezište mora imati:

a) operativnu obalu ili pristane čije tehničko rješenje odgovara vrsti plovila koja dolaze u privezište

b) uređaje i opremu za siguran privez plovila na pristanu ili adekvatnog veza na obali odnosno operativnoj površini

5. sidrište mora imati:

a) obilježeno područje sidrišta ovisno o vrsti sidrišta

b) siguran način sidrenja plovila za koje je sidrište namijenjeno

6. ostala mjesta na vodnom putu namijenjena za boravak plovila, osim mjesta navedenih u točkama 1. do 4. ovoga članka, moraju imati osiguran pristan za siguran privez plovila i čamaca za koja su namijenjena.

VII. OTVARANJE I ZATVARANJE LUKA I PRISTANIŠTA

Članak 40.

(1) Luke i pristaništa se mogu otvoriti za međunarodni promet ukoliko ispunjavaju tehničke uvjete u pogledu opremljenosti, prihvata i otpreme plovila u međunarodnoj plovidbi u skladu s razvojnom politikom Republike Hrvatske.

(2) Luke i pristaništa koja nisu otvorena sukladno stavku 1. ovoga članka smatraju se otvorenima samo za domaći promet.

Članak 41.

(1) Luka otvorena za međunarodni promet, prema odredbama ove Uredbe smatra se otvorenom i za domaći promet.

(2) Luka posebne namjene može biti otvorena samo za domaći promet.

Članak 42.

(1) Pozicija javnih luka obvezno se unosi u službene navigacijske karte uz naznaku otvorenosti za promet.

(2) Pozicije svih luka, pristaništa i ostalih mjesta na vodnom putu namijenjenih za boravak plovila na unutarnjim vodama obavezno se objavljuju na mrežnim stranicama nadležnih lučkih uprava.

(3) Tijelo koje odredi lokaciju ili otvori mjesto na vodnom putu namijenjeno za boravak plovila dužno je o tome obavijestiti nadležnu lučku kapetaniju i nadležnu lučku upravu.

Članak 43.

(1) Odlukom Vlade Republike Hrvatske određuje se upravitelj javne luke od državnog značaja i luke posebne namjene za potrebe tijela državne uprave.

(2) Postupak za otvaranje i razvrstavanje javne luke od državnog značaja vodi Ministarstvo na zahtjev nadležne lučke uprave.

(3) Postupak za otvaranje i razvrstavanje luke posebne namjene za potrebe tijela državne uprave vodi Ministarstvo na zahtjev nadležnog ministarstva.

Članak 44.

(1) Postupak za otvaranje i razvrstavanje javne luke od županijskog značaja vodi Ministarstvo na zahtjev nadležne lučke uprave, a ministar odluku donosi uz prethodnu suglasnost predstavničkog tijela jedinice lokalne i područne (regionalne) samouprave.

(2) Postupak za otvaranje i razvrstavanje luke posebne namjene, osim luke posebne namjene za potrebe državnih tijela, vodi lučka uprava na zahtjev osnivača luke, a odluku o otvaranju i razvrstaju donosi ministar.

(3) Postupak za otvaranje i razvrstavanje pristaništa od županijskog značaja vodi Ministarstvo na zahtjev jedinice lokalne i područne (regionalne) samouprave ili nadležne lučke uprave.

Članak 45.

(1) U postupku otvaranja i razvrstavanja luke ili pristaništa unutarnjih voda ministar po potrebi imenuje stručnu radnu skupinu u svojstvu stručnog pomagača.

(2) Stručna radna skupina pomaže ministru u razjašnjavanju određenih stručnih pitanja u pogledu udovoljavanja uvjetima opremljenosti i sigurnosti luke ili pristaništa.

Članak 46.

Dokumentacija temeljem koje se otvara i razvrstava pristanište, za koje nije potrebna građevinska dozvola u skladu s propisima o gradnji, sadrži najmanje:

1. akt o određivanju lučkog ili pristanišnog područja iz članka 26. ove Uredbe

2. izvadak iz idejnog projekta iz kojeg je vidljiva osnovna lučka infrastruktura

3. lokacijsku dozvolu

4. svjedodžbu sigurnosti plutajućeg objekta (ukoliko postoje plutajući objekti)

5. prometno-tehnološki elaborat

6. pravila o redu u luci ili pristaništu.

Članak 47.

Dokumentacija temeljem koje se otvara i razvrstava luka i pristanište, za koje je potrebna građevinska dozvola u skladu s propisima o gradnji, sadrži najmanje:

1. akt o određivanju lučkog ili pristanišnog područja iz članka 26. ove Uredbe

2. izvadak iz glavnog projekta iz kojeg je vidljiva osnovna lučka infrastruktura

3. lokacijsku, građevinsku i uporabnu dozvolu

4. svjedodžbu sigurnosti plutajućeg objekta (ukoliko postoje plutajući objekti)

5. prometno-tehnološki elaborat

6. pravila o redu u luci ili pristaništu.

Članak 48.

(1) Odluku o zatvaranju javne luke donosi Vlada Republike Hrvatske na prijedlog Ministarstva, a na temelju zahtjeva nadležne lučke uprave.

(2) Odluku o zatvaranju luke posebne namjene za potrebe državnih tijela donosi Vlada Republike Hrvatske na prijedlog Ministarstva, a na temelju zahtjeva nadležnog ministarstva.

(3) Odluku o zatvaranju luke posebne namjene, osim luke iz stavka 2. ovoga članka, donosi ministar na zahtjev osnivača, koji se podnosi lučkoj upravi.

(4) Ministar donosi odluku o zatvaranju javnog pristaništa na prijedlog nadležne lučke uprave.

(5) Ministar donosi odluku o zatvaranju pristaništa posebne namjene na prijedlog upravitelja, na zahtjev nadležne lučke uprave.

Članak 49.

Namjeru zatvaranja luka posebne namjene i pristaništa posebne namjene upravitelji su dužni najaviti nadležnoj lučkoj upravi najmanje tri mjeseca unaprijed, uz obavijest o tehničkim radnjama i postupcima koji će se primijeniti u cilju zatvaranja luka ili pristaništa.

VIII. TIJELA UPRAVLJANJA U LUKAMA I PRISTANIŠTIMA I NJIHOVE DUŽNOSTI

Članak 50.

Tijela upravljanja u lukama i pristaništima su:

a) lučka uprava za javne luke i javna pristaništa, osim skelnih prijelaza otvorenih za javni prijevoz

b) korisnik, odnosno osoba koja upravlja lukom ili pristaništem otvorenim za osobne ili vlastite potrebe

c) jedinica lokalne i područne (regionalne) samouprave za skelni prijelaz otvoren za javni prijevoz

d) korisnik, odnosno osoba koja upravlja skelnim prijelazom otvorenim za osobne ili vlastite potrebe

e) javne ustanove za zaštitu prirode za pristaništa na njihovom području

f) državna tijela ili javna tijela za pristaništa za potrebe državnih tijela odnosno za potrebe javnih tijela.

Članak 51.

(1) Lučka uprava kao upravitelj javne luke obvezna je:

1. donijeti i javno objaviti pravila o redu u luci u skladu sa Zakonom

2. organizirati i nadzirati pristajanje, sidrenje i manevriranje plovila u luci i pristaništu

3. kontrolirati i voditi evidenciju dolazaka i odlazaka plovila, prekrcaja i transporta

4. kontrolirati lučki promet, ulaske i izlaske prijevoznih sredstava i tereta

5. osigurati prihvat svih vrsta otpada koji nastaju na plovilu uključivo i otpada vezanog za teret i od tereta

6. održavati zajedničke lučke građevine na lučkom području

7. provoditi nadzor nad obavljanjem lučkih djelatnosti

8. izgraditi i modernizirati lučke građevine u ime Republike Hrvatske

9. voditi stručne poslove u vezi davanja koncesija

10. voditi nadzor nad radom koncesionara i izvršavanjem obveza iz ugovora o koncesiji

11. planirati ulaganja u luke temeljem modela javno-privatnog partnerstva

12. sudjelovati u izradi prijedloga planskih dokumenata za razvoj lučkog sustava na unutarnjim vodama

13. pružati stručnu i tehničku pomoć tijelima lokalne i područne (regionalne) samouprave na području razvoja luka i pristaništa

14. obavljati i druge poslove određene Zakonom i podzakonskim aktima iz nadležnosti unutarnje plovidbe.

(2) Poslove iz stavka 1. točaka 2. i 5. ovoga članka lučka uprava ugovorom može prenijeti na koncesionara.

(3) Poslove redovitog održavanja lučkog akvatorija, sidrišta, privezišta, zimovnika i zimskih skloništa, građevina za poboljšavanje uvjeta plovidbe te održavanje opreme za pomoć pri plovidbi na lučkom području javne luke obavlja Ministarstvo.

Članak 52.

Upravitelj luke posebne namjene obvezan je:

1. donijeti i javno objaviti pravila o redu u luci u skladu sa Zakonom

2. organizirati i nadzirati pristajanja, sidrenja i manevriranja plovila u luci

3. kontrolirati i voditi evidenciju dolazaka i odlazaka plovila, prekrcaja i transporta

4. kontrolirati lučki promet, ulaske i izlaske prijevoznih sredstava i tereta

5. osigurati prihvat otpada koji nastaje na plovilu i otpada vezanog za teret

6. održavati red u luci i brinuti o zaštiti okoliša u luci

7. redovito održavati lučke građevine

8. redovito održavati lučki akvatorij.

Članak 53.

Upravitelj pristaništa obvezan je:

1. donijeti i javno objaviti pravila o redu u skladu sa Zakonom

2. organizirati i nadzirati pristajanja, sidrenja i manevriranja plovila u pristaništu

3. kontrolirati i voditi evidenciju dolazaka i odlazaka plovila, prekrcaja i transporta

4. kontrolirati promet, ulaske i izlaske prijevoznih sredstava i tereta

5. osigurati prihvat otpada koji nastaje na plovilu i otpada vezanog za teret te njegovo pravilno zbrinjavanje

6. održavati red u pristaništu i brinuti o zaštiti okoliša u pristaništu

7. redovito održavati lučke građevine

8. redovito održavati akvatorij pristaništa (za pristaništa koja su otvorena za vlastite i osobne potrebe).

IX. ZATVARANJE OSTALIH MJESTA NA VODNOM PUTU NAMIJENJENIH ZA BORAVAK PLOVILA

Članak 54.

Tijela nadležna za otvaranje ostalih mjesta na vodnom putu namijenjenih za boravak plovila nadležna su i za njihovo zatvaranje.

X. PRIJELAZNE I ZAVRŠNE ODREDBE

Prijelazne odredbe

Članak 55.

Danom stupanja na snagu ove Uredbe turistička pristaništa otvorena i razvrstana temeljem Uredbe o pristaništima unutarnjih voda (»Narodne novine«, broj 134/08.) i Uredbe o tehničko-tehnološkim uvjetima za luke i uvjetima sigurnosti plovidbe u lukama i pristaništima unutarnjih voda (»Narodne novine«, broj 32/09.) smatraju se otvorenima i razvrstanima kao putnička pristaništa za vlastite potrebe.

Članak 56.

Postojeći skelni prijelazi koji imaju akt o otvaranju moraju ispuniti uvjete sigurnosti plovidbe iz članka 17. stavka 8. ove Uredbe najkasnije do 1. siječnja 2027.

Članak 57.

Upravitelj luke i upravitelj pristaništa obvezni su u roku od tri mjeseca od dana stupanja na snagu ove Uredbe uskladiti pravila o redu u luci i pristaništu donesena na temelju Uredbe o tehničko-tehnološkim uvjetima za luke i uvjetima sigurnosti plovidbe u lukama i pristaništima unutarnjih voda (»Narodne novine«, broj 32/09.).

Završne odredbe

Članak 58.

Danom stupanja na snagu ove Uredbe prestaju važiti sljedeći podzakonski propisi:

1. Uredba o pristaništima unutarnjih voda (»Narodne novine«, broj 134/08.)

2. Uredba o tehničko-tehnološkim uvjetima za luke i uvjetima sigurnosti plovidbe u lukama i pristaništima unutarnjih voda (»Narodne novine«, broj 32/09.).

Članak 59.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/24-03/04
 Urbroj: 50301-27/27-25-5
 Zagreb, 10. srpnja 2025.

Predsjednik
 mr. sc. Andrej Plenković, v. r.